**Ministru kabineta noteikumu projekta „Sabiedrības integrācijas fonda nolikums” sākotnējās ietekmes novērtējuma**

**ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Sabiedrības integrācijas fonda nolikums” (turpmāk – Projekts) ir sagatavots, lai, pamatojoties uz Sabiedrības integrācijas fonda likuma 2.panta pirmajā daļā noteikto deleģējumu Ministru kabinetam, apstiprinātu Sabiedrības integrācijas fonda (turpmāk – Fonds) nolikumu.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts sagatavots, pamatojoties uz Sabiedrības integrācijas fonda likuma 2.panta pirmajā daļā noteikto, ka Fonds ir atvasināta publisko tiesību juridiskā persona (publisks nodibinājums), kas darbojas saskaņā ar Sabiedrības integrācijas fonda likumu, citiem normatīvajiem aktiem un Fonda nolikumu (turpmāk – Nolikums), kuru apstiprina Ministru kabinets. Sabiedrības integrācijas fonda likuma pārejas noteikumu 7.punkts nosaka, ka Ministru kabinets Sabiedrības integrācijas fonda likuma [2.panta](https://likumi.lv/ta/id/26310#p2) pirmajā daļā minētos noteikumus izdod līdz 2020.gada 31.janvārim. Līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2020.gada 30.janvārim piemērojams Fonda padomes apstiprinātais Fonda nolikums, ciktāl tas nav pretrunā ar šo likumu. Ministru prezidenta 2019.gada 12.augusta rezolūcija Nr.12/2019-JUR-153 paredz Kultūras ministrijai sadarbībā ar Valsts kanceleju līdz 2020.gada 31.janvārim sagatavot un noteiktā kārtībā iesniegt Ministru kabinetā Sabiedrības integrācijas fonda likuma 2.panta pirmajā daļā minēto tiesību aktu projektu, attiecīgi nodrošinot Ministru kabinetam dotā uzdevuma izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019.gada 8.jūlija grozījumi Sabiedrības integrācijas fonda likumā ir stājušies spēkā 2019.gada 23.jūlijā. Fonda padomes 2011.gada 15.aprīlī apstiprinātais Fonda nolikums 2020.gada 31.janvārī ir zaudējis spēku. Saskaņā ar Sabiedrības integrācijas fonda likuma 2.panta pirmo daļu un pārejas noteikumu 7.punktu Ministru kabinetā nepieciešams apstiprināt jaunu Fonda Nolikumu. Projekts nodrošinās Sabiedrības integrācijas fonda likuma 2019.gada 8.jūlija grozījumos ietverto izmaiņu kopuma, kas nepieciešams Fonda darbības un uzraudzības uzlabošanai, īstenošanu.Projektā noteiktas šādas Fonda darbību un uzraudzību reglamentējošas jomas:1. Fonda padomes pienākumi un tiesības;
2. Fonda padomes priekšsēdētāja atbildība;
3. Fonda padomes priekšsēdētāja un viņa vietnieka ievēlēšanas un atcelšanas kārtība, kā arī Fonda padomes priekšsēdētāja aizvietošanas kārtība;
4. Fonda padomes sēžu sasaukšanas un norises kārtība, kā arī sēžu protokolēšanas un protokolu publiskas pieejamības nodrošināšanas kārtība;
5. Fonda padomes lēmumu pieņemšanas kārtība klātienes sēdēs un elektroniskajā rakstiskajā procedūrā;
6. Fonda sekretariāta direktora pienākumi un tiesības;
7. Fonda darbības tiesiskuma nodrošināšanas kārtība;
8. Fonda līdzekļu sadales kārtība;
9. Fonda iekšējais audits un citas pārbaudes.

Nolikumā ietvertās Fonda funkcijas un uzdevumi Projektā pēc būtības nav mainītas, tomēr tās ir pārveidotas atbilstoši Sabiedrības integrācijas fonda likuma 2019.gada 8.jūlija grozījumiem. Projekta mērķis ir nodrošināt pārskatāmu Fonda pārraudzību, efektīvu Fonda padomes darbu un Fonda efektīvu darbību atbilstoši spēkā esošai Fonda darbības stratēģijai, sekmēt valsts budžeta finansējuma caurskatāmību un izlietojumu atbilstoši politikas plānošanas dokumentos noteiktajiem mērķiem, kā arī nodrošināt Fonda sekretariāta administratīvo aktu un faktiskās rīcības apstrīdēšanas kārtību.Projektā ir pārskatītas pašreizējā Fonda nolikuma nodaļas un pantu redakcijas. Lai nodrošinātu caurskatāmu Fonda padomes atlases un amatā iecelšanas procedūru, jaunajā Nolikumā paredzēta atklāta Fonda padomes priekšsēdētāja un viņa vietnieka ievēlēšana un atcelšana. Šis process līdz šim notika ar aizklātu balsojumu. Turklāt ir uzsvērta Fonda padomes atbildība, uzdodot tai pastāvīgi uzraudzīt, lai Fonds darbotos saskaņā ar normatīvajiem aktiem un Fonda padomes lēmumu prasībām.Jauna ir Projektā paredzētā Nolikuma III. nodaļa par Fonda padomes sēdēm un lēmumu pieņemšanu. Lai nodrošinātu savlaicīgas un caurskatāmas Fonda padomes sēžu darba kārtības un to norisi, Nolikums paredz Fonda sekretariātam uzdevumu reizi gadā sagatavot un Fonda padomei apstiprināt Fonda padomes sēžu kārtējā gada plānu, kurā iekļauj kārtējā gadā plānotos Fonda padomes sēžu provizoriskos norises laikus. Šajā nodaļā noteikta kārtība arī Fonda padomes sēžu elektroniskai rakstiskai procedūrai, noteikta atklāta lēmumu pieņemšana un protokola sastādīšanas un saskaņošanas kārtība, lai nodrošinātu gan savlaicīgu, gan caurskatāmu Fonda padomes darbību.Atsevišķi ir izdalīta arī Projektā paredzētā Nolikuma V. nodaļa, kas paredz noteikumus par Fonda darbības tiesiskuma nodrošināšanas kārtību, tai skaitā, kādā kārtībā Fondam jāatskaitās par izlietoto finansējumu un Fonda funkciju izpildi. Arī šī Projektā paredzētā Nolikuma nodaļa stiprina Fonda darbības caurskatāmību. Šīs Projektā paredzētās Nolikuma nodaļas noteikumi saistīti ar Sabiedrības integrācijas fonda likuma 2019.gada 8.jūlija grozījumiem Sabiedrības integrācijas fonda likuma 15.pantā, kas paredz Fonda sekretariāta administratīvo aktu un faktiskās rīcības apstrīdēšanas iespējas atbilstoši Administratīvā procesa likumam. No Projektā noteiktā tiesiskā regulējuma izriet, ka Fonda sekretariāta izdotos administratīvos aktus vai faktisko rīcību iespējams apstrīdēt Fonda padomē. Fonda padome, jautājuma izskatīšanai, var izveidot komisiju. Pēc jautājuma izskatīšanas Fonda padome pieņem lēmumu Administratīvā procesa likumā noteiktajā kārtībā.Projektā paredzētajā Nolikuma VI. nodaļā izklāstīti noteikumi par Fonda līdzekļu sadales kārtību, kas paredz valsts budžeta pieprasījuma projekta saskaņošanu ar Fonda padomi, kā arī ne retāk kā divas reizes gadā iesniegt Fonda padomei izskatīšanai atskaiti par Fonda budžeta finanšu līdzekļu izlietojumu. Gadījumos, ja Fonda sekretariāts plāno īstenot Eiropas Savienības politikas instrumentu un pārējās ārvalstu finanšu palīdzības līdzfinansētos projektus kā finansējuma saņēmējs, par to tiek informēta Fonda padome, pirms informatīvā ziņojuma par iesaisti konkrētā projektā iesniegšanas Ministru kabinetā. Gadījumos, ja Fonds plānots kā finansējuma saņēmējs Eiropas Savienības struktūrfondu ierobežotas atlases ietvaros, informatīvais ziņojums iesniegšanai Ministru kabinetā netiek gatavots, jo šādos gadījumos finansējuma saņēmējs jau tiek noteikts normatīvajos aktos, piemēram, Ministru kabineta noteikumos, tādēļ atsevišķi saņemt Ministru kabineta saskaņojumu nav nepieciešams. Atkarībā no finansējuma avota – valsts budžeta vai Eiropas Savienības politikas instrumenta vai cita ārvalstu finanšu instrumenta līdzekļiem – ir noteikta tālākā rīcība, lai pēc projekta apstiprināšanas finansējums, tai skaitā priekšfinansējums un līdzfinansējums, varētu tikt iekļauts Fonda budžetā kārtējam gadam. Piemēram, ja Fonda kā finansējuma saņēmēja projekta finansējums ir plānots no Eiropas Komisijas finansētas programmas vai Ziemeļvalstu Ministru padomes programmas, tad Fonda sekretariāts sagatavo informatīvo ziņojumu par iesaisti konkrētā projektā iesniegšanai Ministru kabinetā. Minēto informatīvo ziņojumu izskatīšanai Ministru kabinetā virza sadarbībā ar nozares ministriju, kuras kompetences jomā ir apstiprinātais projekts. Šāda Fonda līdzekļu sadales kārtība līdzās pārējām jaunajām nolikuma daļām stiprina Fonda darbības pārskatāmību, caurskatāmību un tiesiskumu.Lai aktualizētu Fonda nolikumu, kā arī Fonda iekšējo auditu un citu pārbaužu veikšanas kārtību, projektā paredzētajā Nolikuma VII. nodaļā noteikta Fonda sekretariāta direktora atbildība par iekšējā audita veicēja pieņemšanu darbā, algas maksāšanu, nodrošināšanu ar materiāli tehniskajiem līdzekļiem. Funkcionāli Fonda iekšējā audita vienība saskaņā ar Fonda iekšējās audita vienības reglamentu ir pakļauta Fonda padomei. Atbilstoši Sabiedrības integrācijas fonda likuma 2.panta otrajā daļā noteiktajam Fonda lēmējorgāns ir Fonda padome, un saskaņā ar Sabiedrības integrācijas fonda likuma 10.panta piektās daļas 7.punktu Fonda padomes sēdēs klātienē tiek lemts par audita ziņojumiem. Fonda iekšējā audita vienība ir pakļauta Fonda padomei, un Fonda padome apstiprina iekšējā audita vienības gada plānu, izskata un apstiprina arī audita ieteikumus. Lai gan Fonds ir atvasināta publisko tiesību juridiska persona, pēc būtības Fonda iekšējā audita darbībā tiek ievērots Iekšējā audita likumā noteiktais, kas attiecas uz Ministru prezidenta padotībā esošu institūciju. Fonda iekšējā audita darbība tiek īstenota arī saskaņā ar 2013.gada 9.jūlija Ministru kabineta noteikumiem Nr.385 „Iekšējā audita veikšanas un novērtēšanas kārtība”. |
| 3. | Projekta izstrādē iesaistītās institūcijas un publiskas personas kapitālsabiedrības | Projektu sagatavoja ar Kultūras ministrijas 2019.gada 31.jūlija rīkojumu Nr.2.5-1-123 „Par darba grupas izveidi tiesību aktu projektu izstrādei sabiedrības integrācijas jomā” izveidotā darba grupa, kuras sastāvā ir pārstāvji no Kultūras ministrijas, Valsts kancelejas, Izglītības un zinātnes ministrijas, Tieslietu ministrijas, Labklājības ministrijas, Vides aizsardzības un reģionālās attīstības ministrijas, Nevalstisko organizāciju un Ministru kabineta sadarbības memoranda padomes (Latvijas Pilsoniskās alianses) un Fonda. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fonds, Fonda padome, biedrības un nodibinājumi. |
| 2. | Tiesiskā regulējuma ietekme uz tautsaimniecību un administratīvo slogu | Vērtējot Projekta īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projektu sagatavoja ar Kultūras ministrijas 2019.gada 31.jūlija rīkojumu Nr.2.5-1-123 „Par darba grupas izveidi tiesību aktu projektu izstrādei sabiedrības integrācijas jomā” izveidotā darba grupa, kuras sastāvā ir pārstāvji no Kultūras ministrijas, Valsts kancelejas, Izglītības un zinātnes ministrijas, Tieslietu ministrijas, Labklājības ministrijas, Vides aizsardzības un reģionālās attīstības ministrijas, Nevalstisko organizāciju un Ministru kabineta sadarbības memoranda padomes (Latvijas Pilsoniskās alianses) un Fonda. Projekts 2020.gada 21.janvārī ievietots Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” un Valsts kancelejas tīmekļvietnes [www.mk.gov.lv](http://www.mk.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Projekta izstrādē, līdz 2020.gada 4.februārim rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. Papildus Projekts 2020.gada 21.janvārī nosūtīts Nevalstisko organizāciju un Ministru kabineta sadarbības memoranda padomi pārstāvošām nevalstiskām organizācijām viedokļa sniegšanai līdz 2020.gada 4.februārim. |
| 2. | Sabiedrības līdzdalība projekta izstrādē | Sabiedrības pārstāvji tika aicināti līdzdarboties Projekta izstrādē, līdz 2020.gada 4.februārim rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. Papildus Projekts 2020.gada 21.janvārī nosūtīts Nevalstisko organizāciju un Ministru kabineta sadarbības memoranda padomi pārstāvošām nevalstiskām organizācijām viedokļa sniegšanai līdz 2020.gada 4.februārim. |
| 3. | Sabiedrības līdzdalības rezultāti | 2020.gada 28.janvārī viedoklis par Projektu tika saņemts no Fonda. Fonds ierosināja precizēt Projekta 20.punktu, kas nosaka Fonda padomes sēdes protokola saskaņošanas kārtību. Fonda ierosinājums ņemts vērā, atbilstoši precizējot Projektu. Sabiedrības līdzdalības rezultātā citi sabiedrības pārstāvju, tostarp Nevalstisko organizāciju un Ministru kabineta sadarbības memoranda padomi pārstāvošo nevalstisko organizāciju, viedokļi par Projektu noteiktajā termiņā netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Valsts kanceleja, Fonds. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāre D.Vilsone

Šaicāne 67330310

Jelena.Saicane@km.gov.lv